ДРУШТВО ЗА РЕОСИГУРАЊЕ П Р Е Д Л О Г

“ДУНАВ РЕ” а.д.о. Београд

- С к у п ш т и н а -

На основу члана 280а став 1. тачка 2) Закона о осигурању ("Службени глaсник РС", бр. 139/2014 и 44/2021), тачке 7. Одлуке Владе Републике Србије о преносу друштвеног капитала Друштва за реосигурање Дунав Ре а.д.о. Београд ("Сл. гласник РС", бр. 96/2021), (у даљем тексту: Одлука Владе) и члана 31., тачка 4. Статута Друштва за реосигурање „Дунав Ре“ а.д.о. (пречишћен текст од 23.03.2016. год.), Скупштина Друштва на 107. ванредној седници одржаној 15.11. 2021. године, доноси

**О Д Л У К У**

**о издавању акција без накнаде ради преноса**

**запосленима**

**Члан 1.**

Друштвени капитал Друштва за реосигурање „Дунав Ре“ а.д.о. Београд (у даљем тексту: Друштво) који према финансијским извештајима на дан 30.06.2021. године, обухвата капитал у друштвеном власништву у износу од 70.499.500,00 динара и неисплаћену дивиденду остварену по основу капитала у друштвеном власништву у износу од 50.124.039,36 динара, износи укупно 120.623.539,36 динара.

Сагласно Одлуци Владе на запослене се преноси друштвени капитал у висини од 30.154.600,00 динара, односно 25% друштвеног капитала из става 1. овог члана.

**Члан 2.**

Друштво овом Одлуком издаје 16.660 комада обичних акција појединачне номиналне вредности од 1.810,00 динара, у укупном обиму од 30.154.600,00 динара.

Акције гласе на име и носе ознаку ЦФИ код и ознаку серије ИСИН број, које ће бити додељене од стране Централног регистра, депоа и клиринга хартија од вредности.

**Члан 3.**

Право на упис акција и члана 2. ове Одлуке без накнаде имају запослени и бивши запослени држављани Републике Србије који су запослени или су раније били запослени у Друштву.

Лицима која су раније била запослена, у смислу става 1. овог члана, сматрају се и пензионери.

**Члан 4.**

Запослени имају право на стицање акција без накнаде чија је укупна номинална вредност 200 евра у динарској противвредности по званичном средњем курсу динара према евру, који објављује Народна банка Србије и који важи на дан објављивања јавног позива, за сваку пуну годину рада у радном односу у Друштву.

Право на стицање акција може се остварити највише за 35 година времена проведеног у радном односу.

**Члан 5.**

Право на стицање акција без накнаде имају запослени под условом да право на акције без накнаде нису на било који начин остварили, у целости или делимично, у складу са Законом о својинској трансформацији („Службени гласник РС”, бр. 32/97 и 10/01), Законом о приватизацији („Службени гласник РС”, бр. 38/01, 18/03, 45/05, 123/07, 30/10, 93/12, 119/12, 51/14 и 52/14-УС), Законом о приватизацији („Службени гласник РС”, бр. 83/14, 46/15, 112/15 и 20/16-аутентично тумачење) и Законом о јавном информисању и медијима („Службени гласник РС”, бр. 83/14, 58/15 и 12/16-аутентично тумачење) и да нису уписани у евиденцију носилаца права коју води министарство надлежно за послове приватизације, у складу са Законом о праву на бесплатне акције и новчану накнаду коју грађани остварују у поступку приватизације („Службени гласник РС”, бр. 123/07, 30/10, 115/14 и 112/15).

Запослени у Друштву, чије је контролно друштво Компанија Дунав осигурање а.д.о. Београд, Македонска 4, матични број: 07046898 (у даљем тексту: Компанија), у којем ће, такође, бити извршен пренос друштвеног капитала у складу са Законом, могу своје право на стицање акција без накнаде за сваку пуну годину времена проведеног у радном односу у Друштву искористити искључиво у целости, у Друштву или Компанији.

Право запослених на стицање бесплатних акција није преносиво.

**Члан 6.**

Ако је вредност капитала за стицање акција без накнаде, мања од укупне номиналне вредности акција које запослени стичу без накнаде, запослени стичу мањи број акција сразмерно односу тих вредности.

Ако је вредност капитала за стицање акција без накнаде већа од укупне номиналне вредности акција које запослени стичу без накнаде, преостали капитал се преноси на Акционарски фонд.

**Члан 7.**

Рок за упис акција почиње да тече од дана објављивања јавног позива у дневном листу и завршава се истеком 30 дана од дана започињања рока.

**Члан 8.**

Захтев за упис бесплатних акција се подноси лично или преко пуномоћника, на основу пуномоћја овереног у складу са законом којим се уређује овера потписа.

Запосленима ће се издати доказ о поднетом захтеву за упис бесплатних акција.

**Члан 9.**

Јавни позив за упис акција садржи:

* податке о акцијама које се уписују,
* списак документације коју је потребно приложити приликом уписа акција,
* место и време уписа акција,
* друге податке потребне за упис акција.

Јавни позив за упис акција ће се објавити у „Службеном гласнику Републике Србије“, једном дневном високотиражном листу који се дистрибуира на целој територији Републике Србије, на огласној табли Друшта и на интернет страници Друштва.

**Члан 10.**

Власник акција које се издају овом Одлуком има следећа права:

* право учешћа и гласања на Скупштини, тако да једна акција увек даје право на један глас;
* право на исплату дивиденде;
* право учешћа у расподели ликвидационог остатка или стечајне масе у складу са законом којим се уређује стечај;
* право пречег стицања обичних акција и других финансијских инструмената заменљивих за обичне акције, из нових емисија;
* друга права у складу са законом и Статутом.

**Члан 11.**

Овлашћује се Извршни одбор Друштва да предузме све неопходне активности за спровођење ове Одлуке, техничку корекцију Одлуке на захтев надлежних институција, као и осталих активности у циљу спровођења ове Одлуке код Централног регистра и Агенције за привредне регистре.

**Члан 12.**

Ова Одлука ступа на снагу даном доношења.

Ову Одлуку регистровати у складу са законом о регистрацији.

С.Д. бр. 6/107 ПРЕДСЕДНИК СКУПШТИНЕ

15. новембра 2021. године

Београд \_\_\_\_\_\_\_\_\_\_\_\_\_\_\_\_\_\_\_\_\_